De Weg noch Dalat isch wunderschön gsi. Die erste 20 km simer über Felder gfahre wo mit irgendwelchem Gmües bewachse gsi isch und überall sind Lüt uf em Feld gsi und hend die Felder mit Wasser gosse. Die wo scho chli meh Geld hend, hend e Bewässerigsalag gha. Au de  Verkehr hät den scho chli abgnoh und es isch eifach schön gsi. Noch de 20 km simer den annen Wasserfall cho, wo de 2. Schönsti do in Vietnam müessi si. Scho bim here fahre häts mir fast eis geh. Do sind sicher 5 wildgwordni Hüener uf eus zrenne cho und hend eus alli mögliche Sache zum Kauf under dNase ghebed. I ha zum Phipsi gseit, jetzt müemer eifach ewäg, süsch rast i us. So sind mir 20 m witer ufegfahre und hend eusi Rueh gha. Do mir nüme so viel Dong gha hend (de zNacht gester isch doch recht tür gsi)  hend mir den entschiede, dass nur mol de Phipsi de Wasserfall goht goge aluege und so isch au öpert bi de Velo. Jo, do chunnt ebe wieder die Story vo de Schwizer und de Wasserfäll. Isch scho schön gsi, aber nöd meh als 13 m hoch.